**Uredniški program za glasilo Ljubljana za 2025–2029**

Od aprila 2021 sem odgovorni urednik glasila Ljubljana Mestne občine Ljubljana, pred tem sem s prejšnjim uredništvom sodeloval pri njegovi vsebinsko-oblikovni prenovi in optimizaciji delovnega procesa pri nastajanju posamezne številke glasila. V tem mandatu smo tudi zaradi dobrih odzivov bralcev povečali frekvenco izhajanja glasila, tako da od leta 2023 izide 11 številk na leto (prej 10).

Za urednikovanje tega glasila sem bil v letih 2021 in 2023 v Združenem kraljestvu nominiran za urednika leta (obakrat edini urednik medija v neangleškem jeziku).

Glasilu Ljubljana se je po poročanju s terena v mandatu 2021–2024 povečala branost, torej učinkovitost, ker smo sledili zastavljenim sodobnim uredniškim, novinarskim in na splošno komunikacijskim smernicam, po katerih delujem že več kot desetletje in ki (tudi v primeru glasila Ljubljana) dokazano prinašajo komunikacijsko-poslovne rezultate ter dosegajo zastavljene cilje.

Uredništvo je glasilo posodobilo: s sodobnim revijalnim dizajnom z dinamično in jasno strukturirano vsebinsko in oblikovno »dramaturgijo«, kot tudi s pomladitvijo vsebine in jasno žanrsko raznovrstnostjo.

Pri tem ves čas upoštevamo, da glasilo Ljubljana dobijo vsa gospodinjstva v mestu, kar pomeni, da imamo zelo raznovrstne bralce, ki imajo le eno skupno točko: so prebivalci tega mesta. Naloga po prenovi in nadaljnjem uredniškem delu je bila (in bo še naprej) ohraniti dozdajšnje zveste bralce in pritegniti pozornost drugih, tj. na dolgi rok pridobiti čim več novih. To pa po odzivih s terena, pisnih in ustnih odzivih bralcev ter po številu naročil na prejemanje glasila zunaj Mestne občine Ljubljana tudi vse bolj uspeva in je treba to pot smiselno nadaljevati.

Glasilo Ljubljana razumem kot medij o Ljubljančankah in Ljubljančanih ter o Ljubljani in projektih Mestne občine Ljubljana v obliki različnih novinarskih žanrov. Bralke in bralci so prebivalci tega mesta, torej Ljubljančanke in Ljubljančani, kot take za zgodbe v glasilu pa definiramo tudi tiste, ki v mestu delajo ipd. Glasilo mora že na prvi pogled dajati vtis, da ga je vredno vzeti v roke, da ga za začetek vsaj vzamejo s sabo v stanovanje oz. da ga ne zavržejo. Med drugo pošto, predvsem oglasnimi letaki, mora izstopati, obljubljati, da se ga splača vsaj prelistati, pri tem pa s sodobnimi uredniško-oblikovnimi pristopi ter kakovostno in relevantno vsebino pritegnemo prejemnike tudi k branju. Eden izmed glavnih kriterijev pri odločanju o vsebini in njegovi pripravi je sporočilo o Ljubljani kot mestu številnih priložnosti in možnosti.

Pri pripravi glasila Ljubljana sledim štirim glavnim ciljem:

1. Bralce izobraževati in jim posredovati kredibilne, predvsem pa zanje zanimive vsebine o Ljubljani in njenih prebivalcih. Imeti morajo občutek, da živijo v najboljšem mestu daleč naokoli.
2. Utrjevati zavedanje, da je Ljubljana mesto učinkovitih storitev za njene prebivalce in obiskovalce. To pomeni, da se ne glede na (krizne) razmere na mesto lahko zanesejo.
3. Zrcaliti in utrjevati zavedanje, da je Ljubljana sodobna, urbana in živahna, je mesto, odprto za vse, mesto, ki podpira in živi raznovrstnost, je mesto po meri človeka in je mesto kulture.
4. Utrjevati moto »Ljubljana je najlepše mesto na svetu«.

Glede na cilje, optimizacijo dela in vsebino bom nadaljeval in tudi v naslednjem mandatu nadgrajeval dinamičen vsebinski model, ki je odprt oz. fleksibilen, da lahko po potrebi pokrije čim več vsebinskih področij. To pomeni, da ni fiksnih rubrik, ampak se predvsem ob planiranju posamezne izdaje uredništvo odloča o zornem kotu prispevkov in njihovem žanru. Vsebina je napisana enostavno, kot da bi šlo za pogovor. Vsebine v glasilu je veliko, a je hkrati obvladljiva, ni naporna, je pa predvsem zanimiva in uporabna. Zato veliko temelji na vizualnem materialu in oblikovnih elementih.

Temelji vsebine so zgodbe Ljubljančank in Ljubljančanov. Dogodki, prenove, gradnje, zaposleni ipd., so le izhodišča za prispevke (članek, reportaža, portret, intervju, infografika, kolumna ...). Ljudje, njihovo razmišljanje, delo, življenje itd. so v ospredju.

Pri tem bom kot odgovorni urednik še naprej osebno povsem angažiran pri planiranju vsebine in njeni produkciji. Vsak članek, vsak element na vsaki strani je planiran oz. ima tam svojo vlogo in mesto.

Pri uredniškem delu pa na Ljubljano na dolgi rok še vedno ne gledam le kot na samostojen in edini medij Mestne občine Ljubljana. Glasilo Ljubljana nam je v trenutnem mandatnem obdobju uspelo preobraziti v enega od vodilnih komunikacijskih kanalov Mestne občine Ljubljana, še vedno pa je želja in vizija vsebinsko ga povezati z drugimi, že utečenimi digitalnimi kanali (spletno mesto, družbeni mediji, e-novičnik ...). Glede na hiter tehnološki razvoj in hitre spremembe v konzumiranju vsebine v današnjem svetu je pomembna oz. že kar nujna integracija (medsebojna oblikovna in vsebinska povezava) vseh navedenih komunikacijskih kanalov.

V Ljubljani, 12. 3. 2025

mag. Nenad Senić